Rosenborg Slot

Rosenborg slot er et slot i centrum af København. Slottet er opført af Christian 4. i årene 1606-1633 og er i dag kulturhistorisk museum under Den Kongelige Samling, der også omfatter Amalienborgmuseet og Koldinghus. Udstillingen på Rosenborg fortæller de danske kongers historie gennem 300 år fra Christian 4. til Frederik 7. og omfatter de danske kronregalier og kronjuveler samt Danmarks tronstol. Rosenborgs historie Rosenborg blev opført i forbindelse med den store byudvidelse, Christian 4. igangsatte i begyndelsen af 1600-tallet. Kongen opkøbte i 1606 et stort antal grunde udenfor den daværende Nørrevold, der udover at lægge grund til hans lystslot også kunne rumme en park og en køkkenhave til at forsyne hoffet. Slottet startede beskedent som en lille eremitage, men i løbet af 28 år undergik det fire byggefaser og stod færdigt i 1633 som det slot, vi kender i dag. Christian 4. elskede at opholde sig på slottet, der blev hans yndlingsslot. Kærligheden til slottet var så stor, at han som døende på Frederiksborg befalede, at han skulle transporteres på slæde til Rosenborg for at ende sine dage her. Rosenborg blev brugt som kongelig bolig frem til ca. 1710, hvor Christian 4.s oldebarn Frederik 4. opgav det til fordel for andre og mere tidssvarende sommerboliger. I stedet lod han slottet blive rammen om de kongelige samlinger, og det er årsagen til de mange velbevarede interiører, som er noget særligt for Rosenborg. Efter Frederik 4. blev Rosenborg kun brugt som kongebolig ved to lejligheder, begge nødsituationer: efter Christiansborgs brand i 1794 og under Slaget på Reden i 1801. I begyndelsen af 1800-tallet opstod tanken om at gøre kongehusets samlinger tilgængelige for offentligheden. Man besluttede i den forbindelse at etablere interiøropstillinger, der kronologisk fulgte de kongelige generationsskifter. Dermed blev en rundgang på Rosenborg en rejse gennem Danmarkshistorien fra Christian 4. og frem. Slottet åbnede for offentligheden i 1838. Efter enevældens afskaffelse i 1849 blev de kongelige slotte statseje. I 1854 indgik Frederik 7. den overenskomst med staten, at samlingen blev en slags fideikommis, arveligt fra konge til konge. Arkitektur Rosenborg Slot fremstår i dag med sine høje tårne og sit røde, sandstensornamenterede murværk som en fornem repræsentant for Christian 4.s mange bygværker, helstøbt trods mange ændringer undervejs. Det er opført i den særlige nederlandske renæssancestil, der blev typisk for periodens danske bygningsværker. Et par arkitektnavne, Bertel Langes og Hans van Steenwinckels, er knyttet til slottet. Christian 4. havde en stor indsigt i arkitektur og gik op i sine bygningsværker med liv og sjæl. Kongens personlige indsats i forhold til Rosenborg diskuteres ofte, men han har utvivlsomt leveret mange af idéerne. Park Slottet er beliggende i Kongens Have, også kendt som "Rosenborg Slotshave". Rosenborg Slotshave er landets ældste kongelige have og blev anlagt og udsmykket i renæssancestil af Christian 4. kort før opførelsen af hovedslottet. I dag er haven et populært fristed for københavnerne og tiltrækker anslået 2,5 millioner besøgende hvert år. Ved siden af slottet ligger kaserner, hvor Den Kongelige Livgarde har garnison. Livgarden bevogter slottet. Galleri Se også Greve af Rosenborg Rosenborgtapeterne Kilder/henvisninger Styrelsen for Slotte og Kulturejendomme (SLKE) Arkiveret 7. juli 2013 hos Wayback Machine De Danske Kongers Kronologiske Samling: Rosenborg Slot – officiel website Rosenborg i grafisk 3d-model Arkiveret 5. december 2004 hos Wayback Machine Parkmuseerne